IV.
DÔVODOVÁ SPRÁVA
k návrhu nariadenia vlády Slovenskej republiky, ktorým sa ustanovujú podrobnosti o technických požiadavkách a o postupoch posudzovania zhody na plavidlá určené na rekreačné účely
I. Všeobecná časť
Návrh nariadenia vlády Slovenskej republiky, ktorým sa ustanovujú podrobnosti o technických požiadavkách a o postupoch posudzovania zhody na plavidlá určené na rekreačné účely (ďalej len „nariadenie vlády“) sa predkladá ako iniciatívny návrh Úradu pre normalizáciu, metrológiu a skúšobníctvo Slovenskej republiky vzhľadom na to, že došlo k novelizácii pôvodnej smernice Európskej únie.
Prechod z centrálne riadenej ekonomiky na trhovú si vyžaduje právne upraviť podmienky, po ktorých splnení možno uvádzať na trh výrobky, ktoré môžu predstavovať riziko pre používateľa výrobkov, najmä v oblasti právom chránených záujmov.
Nutnosť vypracovania novej právnej úpravy v oblasti skúšobníctva a posudzovania zhody výrobkov z hľadiska používania plavidiel určených na rekreačné účely vyplýva z požiadaviek Komisie Európskej únie vyžadovaných v rámci implementácie európskej legislatívy vnútorného trhu do národnej legislatívy Slovenskej republiky. Prijatím tohto nariadenia vlády sa zabezpečí predpisová základňa nevyhnutná na uplatňovanie princípov voľného obchodovania medzi Slovenskou republikou, Európskou úniou a štátmi Európskej zóny voľného obchodu, čo je jedným zo základných predpokladov vstupu Slovenska do Európskej únie. Nariadenie vlády je potrebné prijať do 30. júna 2004 ako to ustanovuje príslušná smernica, hoci jeho účinnosť je odložená priamo v smernici až od 1. januára 2005.
Význam navrhovaného nariadenia vlády treba vidieť v tom, že je v súlade s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok. Nariadenie vlády vytvorí slovenským exportérom podmienky rovnakého vstupu na zahraničný trh a konštituuje nástroje podmieňujúce úspešný vývoz do Európskej únie, Európskeho združenia voľného obchodu a v rámci TBT WTO aj do celého sveta.
Nariadenie vlády spolu s ďalšími všeobecne záväznými právnymi predpismi, vrátane zákona o zodpovednosti za škodu spôsobenú vadným výrobkom a novely zákona o ochrane spotrebiteľa, majú za cieľ vytvoriť taký legislatívny rámec, ktorý zvýši úroveň právom chránených záujmov, a to napriek zmenám v doterajšom systéme ochrany spotrebiteľa pred nebezpečnými výrobkami. Všeobecne záväzné právne predpisy prispejú k prehľadnosti informácií o spôsoboch posudzovania zhody vlastností výrobkov a o označovaní výrobkov slovenskou značkou zhody. Ponúkajú výrobcovi určitú flexibilitu pri preukazovaní zhody svojich výrobkov s technickými požiadavkami, vrátane možnosti využitia získaného certifikátu zabezpečovania kvality podľa noriem ISO radu 9000 v rôznych „moduloch“ posudzovania zhody. Označovanie výrobkov slovenskou značkou zhody v oblasti určených výrobkov (regulovaná sféra), alebo značkou zhody so slovenskou technickou normou v oblasti ostatných výrobkov (neregulovaná sféra) súčasne umožní spotrebiteľovi ľahšie sa orientovať v ponuke na našom trhu.
Pre výrobcov, dovozcov a distribútorov bude uplatnenie tohto nariadenia vlády prínosom z hľadiska uľahčenia a zjednodušenia doterajšej praxe. Umožní zrýchlenie obchodných operácií súvisiacich s uvádzaním výrobkov na trh a prispeje k zvýšeniu obchodného obratu so štátmi, ktoré majú podobné technické požiadavky na výrobky ako sú v Slovenskej republike. Nariadenie vlády na druhej strane vyvíja na výrobcov a dovozcov tlak na vlastné posúdenie zhody vlastností výrobku s predpísanými požiadavkami a vydanie vyhlásenia o zhode, čo sa od našich výrobcov a dovozcov doteraz nevyžadovalo.
Prijatie tohto nariadenia vlády Slovenskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi. Návrh nariadenia vlády nebude mať svojim obsahom nároky na štátny rozpočet, čo potvrdilo Ministerstvo Financií Slovenskej republiky listom č. p. 14333/2004-81 ani na rozpočty obcí alebo vyšších územných celkov. Taktiež nebude mať vplyv na zamestnanosť. Rozhodne však bude mať pozitívny vplyv na životné prostredie.
Predkladaný materiál nie je potrebné prerokovať v Rade hospodárskej a sociálnej dohody Slovenskej republiky, vzhľadom na obsahové zameranie návrhu.
Návrh bol prerokovaný v Legislatívnej rade vlády Slovenskej republiky a všetky pripomienky boli zapracované. Materiál sa predkladá bez rozporov.

Doložka zlučiteľnosti nariadenia vlády s právom Európskej únie
1.	Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu: nariadenie vlády Slovenskej republiky, ktorým sa ustanovujú podrobnosti o technických požiadavkách a postupoch posudzovania zhody na plavidlá určené na rekreačné účely.
3.	Záväzky Slovenskej republiky vo vzťahu k Európskym spoločenstvám a Európskej únii:
a)	Národný program pre prijatie acquis communautaire; problematika navrhovaného nariadenia vlády napĺňa tiež priority čl. 75 („normy a posudzovanie zhody“) Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na strane druhej (ďalej len „ED“), prioritné oblasti aproximácie práva; Návrh je prioritou aj podľa čl. 75 Európskej dohody o pridružení („priemyselné normy a hodnotenie ich zhodnosti“), Partnerstva pre vstup, Prioritných úloh vlády SR ako aj prioritou vyplývajúcou z Pravidelnej hodnotiacej správy Európskej komisie o pripravenosti SR na členstvo v EÚ v kapitole 1: Slobodný pohyb tovaru, i prioritou zbližovania acquis v Národnom programe pre prijatie acquis communautaire.
4.	Problematika návrhu právneho predpisu
a)	v práve Európskych spoločenstiev je problematika návrhu nariadenia vlády upravovaná Smernicou Európskeho parlamentu a Rady 2003/44/ES z 16. júna 2003, ktorou sa mení a dopĺňa smernica 94/25/ES o aproximácii zákonov, iných predpisov a správnych opatrení členských štátov, týkajúca sa rekreačných plavidiel.
5.	Stupeň zlučiteľnosti návrhu právneho predpisu s právom Európskych spoločenstiev:
Návrh nariadenia vlády je úplne kompatibilný so smernicou.
6.	Gestor: Úrad pre normalizáciu, metrológiu a skúšobníctvo Slovenskej republiky.
7.	Experti sa na pri príprave návrhu nariadenia nezúčastnili.
II. Osobitná časť
K § 1
Tento paragraf definuje predmet úpravy a jej rozsah. V odseku 1 pozitívne a v odseku 2 negatívne vymedzuje okruh určených výrobkov. Tento paragraf súčasne definuje základné pojmy používané na účely tohto nariadenia. Pojem „harmonizovaná norma“, ktorý je použitý v odseku 3 písm. a) je v preambule smernice vymedzený ako technická špecifikácia (európska norma alebo harmonizačný dokument) prijatá Európskym výborom pre normalizáciu (CEN) alebo Európskym výborom pre elektrotechnickú normalizáciu (CENELEC) alebo oboma týmito inštitúciami na podnet komisie, v súlade so smernicou Rady 83/189/EHS t 28. marca 1983, stanovujúca postup zabezpečenia informácií v oblasti technických noriem a predpisov.
K § 2
V tomto paragrafe sú uvedené podmienky uvedenia na trh alebo uvedenia do prevádzky a tiež vytvorenie priestoru pre vnútroštátnu právnu úpravu ak nezasahuje modifikáciu plavidiel.
K § 3
Tento paragraf odkazuje na prílohu č. 1, v ktorej sú určené základné požiadavky na ochranu zdravia a bezpečnosti, ktoré musia spĺňať plavidlá určené na rekreačné účely.
K § 4
V tomto paragrafe sa konkretizujú postupy výrobcu určených výrobkov, ktoré sa majú uviesť na trh. Prvé štyri odseky riešia situáciu rekreačného plavidla, komponentu, nedokončeného rekreačného plavidla a hnacích motorov. V poslednom odseku je riešená otázka vystavovania, predvádzania, prieskum trhu a podobné aktivity, ktoré ešte neznamenajú uvedenie plavidiel určených na rekreačné účely na trh.
K § 5
Deklarácia zhody pri dodržaní harmonizovaných slovenských technických noriem alebo slovenských technických noriem vhodných na posudzovanie zhody, ktorá zabezpečuje splnenie technických požiadaviek podľa § 7 zákona. Spôsob uverejňovania oznamov týchto noriem.
K § 6
Oznamovacia povinnosť úradu v prípade, ak sa zistí, že niektorá harmonizovaná norma už nespĺňa podmienky na bezpečný výrobok.
K § 7
V tomto paragrafe sú určené postupy organov dohľadu v prípade zistenia, že rekreačné plavidlo alebo jeho komponent nespĺňajú podmienky tohto nariadenia vo forme obmedzenia alebo zakázania takéhoto výrobku a povinnosť nahlásenia údajov komisii EÚ.
Upravuje vydanie vyhlásenia o zhode, ktoré vydáva výrobca alebo jeho splnomocnenec odkazom na prílohu č. 15, kde sú podrobnosti tohto vyhlásenia. Upravuje tiež vydanie takéhoto vyhlásenia na čiastočne dokončené plavidlá a na komponenty určené na zabudovanie do rekreačných plavidiel.
K § 8
V tomto paragrafe sú špecifikované veľmi podrobne pre jednotlivé druhy rekreačných plavidiel postupy posudzovania zhody odkazom na jednotlivé prílohy, prípadne odkazom na § 12 ods. 3 zákona pre jednotlivé kategórie plavidiel určených na rekreačné účely.
K § 9
Komplexná úprava používania označenia CE vrátane umiestňovania tohto označenia, používania iných značiek popri tomto označenia tiež riešenie situácie ak plavidlo podlieha iným technickým predpisom plne kompatibilné s podmienkami v Európskej únii.
K § 10
Spresnenie, že toto nariadenie sa na presne špecifikované výrobky vzťahuje len pri prvom uvedení na trh a do prevádzky.
Spresnenie doby, v ktorej bude možné ešte používať k jednotlivým druhom rekreačných plavidiel ustanovenia všeobecne záväzných právnych noriem platných do nadobudnutia účinnosti tohto nariadenia vlády.
K § 11
Prevzatie právnych aktov ES a EÚ.
K § 12
Zrušovacie ustanovenie.
K § 13
Ustanovenie o nadobudnutí účinnosti nariadenia.
Príloha č. 1
Príloha so základnými požiadavkami na projektovanie a stavbu rekreačných plavidiel, na emisie hluku a výfukové emisie.
Príloha č. 2
Príloha, ktorá upravuje komponenty rekreačných plavidiel.
Príloha č. 3
Príloha s obsahom ES vyhlásenia o zhode výrobcu alebo jeho splnomocnenca alebo osoby uvádzajúcej na trh čiastočné dokončené plavidlá.
Príloha č. 4
Príloha s náležitosťami označenia CE.
Príloha č. 5
Príloha charakterizujúca obsah vnútornej kontroly výroby.
Príloha č. 6
Príloha charakterizujúca obsah vnútornej kontroly výroby doplnenej o skúšky vykonané notifikovanou osobou.
Príloha č. 7
Príloha opisujúca postup ES skúšky typu.
Príloha č. 8
Príloha charakterizujúca posúdenie zhody výrobku s ES certifikovaným typom.
Príloha č. 9
Príloha opisujúca spôsob zabezpečenia systému kvality.
Príloha č. 10
Príloha opisujúca spôsob overovania výrobku.
Príloha č. 11
Príloha opisujúca spôsob overovania jednotlivých výrobkov.
Príloha č. 12
Príloha o zabezpečení komplexného systému kvality výroby.
Príloha č. 13
Príloha definujúca obsah technickej dokumentácie dodanej výrobcom.
Príloha č. 14
Príloha určujúca minimálne podmienky na notifikované osoby.
Príloha č. 15
Príloha o ES vyhlásení o zhode.
Príloha č. 16
Príloha charakterizujúca zabezpečenie kvality výrobku (postup E).
Príloha č. 17
Príloha o posúdení zhody výroby z hľadiska výfukových emisii a emisií hluku.
Príloha č. 18
Príloha s určeným, ktoré právne akty Európskych spoločenstiev a Európskej únie sa preberajú do právneho poriadku Slovenskej republiky.